مدرسہ جاوليہ

مدرسہ جاولیہ مملوکی دور کا ایک تاریخی مدرسہ ہے، جو حرمِ قدسی کے شمال مغربی کونے کے قریب واقع ہے۔ اس مدرسے کو امیر علم الدین سنجر جاولی، نائبِ غزہ و القدس (683–745ھ / 1284–1344ء) نے وقف کیا اور اسے بطور مدرسہ قائم کیا، اسی نسبت سے یہ مدرسہ ان کے نام سے معروف ہوا۔ تاہم اس عمارت کی اصل بنیاد نہایت قدیم ہے اور اس کی تاریخ عہدِ قبل از میلاد تک جاتی ہے۔ کہا جاتا ہے کہ یہ ابتدا میں ایک قلعہ، برج یا حصن تھا، جسے رومیوں نے اپنے گورنروں کی رہائش گاہ کے طور پر استعمال کیا۔ روایت ہے کہ رومی گورنر پنطیس پیلاطس، جس نے حضرت مسیح کا مقدمہ سنا، اسی مقام پر مقیم تھا۔

بعد ازاں جب یہ مدرسہ بنا تو یہ اوائلِ نویں صدی ہجری میں نوابِ القدس کی رہائش گاہ کے طور پر استعمال ہونے لگا۔ پھر دسویں صدی ہجری کے اواخر میں عثمانیوں نے اسے فوجی چھاؤنی (قشلاق) اور دار الحکومت بنا دیا، جس کے باعث یہ سرایہ قدیمہ کے نام سے معروف ہوا۔ یہ حیثیت پہلی جنگِ عظیم کے آغاز تک برقرار رہی۔

فلسطین کے دورِ انتداب میں مجلسِ اسلامیٰ اعلیٰ نے اس عمارت کو، بطور وقف جائداد، اپنے زیرِ انتظام لیا اور یہاں ایک مدرسہ قائم کیا جس کا نام روضۃ المعارف وطنیہ رکھا گیا۔ عظیم عرب بغاوت (1936–1939ء) کے دوران انگریزوں نے اسے پولیس ہیڈکوارٹر کے طور پر استعمال کیا، اس کے بعد یہ دوبارہ تعلیمی ادارہ بن گیا۔ اس مدرسے میں ایک فقیہ، شیخ درباس کردی ہکاری کی قبر بھی موجود ہے۔
 تاریخ 
فان برشم کے مطابق مدرسہ جاولیہ کی تعمیر کا زمانہ 715ھ/1315ء سے 720ھ/1320ء کے درمیان ہے۔https://platform.almanhal.com/Files/2/68769 

 وصف 
اصل میں مدرسہ جاولیہ (عُمریہ) دو منزلوں پر مشتمل تھا، جو ایک کھلے صحن پر نظر رکھتی تھیں اور جنوبی سمت حرمِ شریف کی جانب بلند و بالا پیشانی رکھتی تھیں۔ پہلی منزل میں کئی کمرے اور درمیانے سائز کا ایک جنوبی ایوان ہے، جو مدرسے کی اصل بنیاد سمجھے جاتے ہیں۔ دوسری منزل میں بھی درمیانے سائز کے کئی کمرے ہیں، جو آج تک تدریسی مقاصد کے لیے استعمال ہو رہے ہیں۔ تقریباً ایک صدی بعد ایک تیسری منزل بھی شامل کی گئی، جس میں متعدد کمرے ہیں اور ان میں سے اکثر عثمانی دور سے تعلق رکھتے ہیں۔

مدرسے کے شمالی جانب، جہاں طریق۔مجاہدین (درب الآلام) واقع ہے، ایک سیڑھی ہے جو اس دروازے تک پہنچتی ہے جو کنیسۂ راہباتِ صہیون اور کنیسۂ حبسِ مسیح کے درمیان واقع ہے۔ یہ دروازہ ایک درکاہ یا موزع کی طرف کھلتا ہے جو کھلے صحن میں جنوبی ایوان تک لے جاتا ہے، جیسا کہ اکثر مملوکی عمارتوں میں پایا جاتا ہے۔ قابلِ ذکر ہے کہ موجودہ دور میں مدرسہ عمریہ کے نام سے معروف یہ پورا معماری مجموعہ، مدرسہ جاولیہ کے علاوہ دو دیگر تاریخی مدارس پر بھی مشتمل ہے، یعنی مدرسہ صبیبیہ اور مدرسہ محدّثیہ۔.

 حوالہ جات 

 بیرونی روابط 
 المدرسة الجاولية - إدارة أوقاف القدس وشؤون المسجد الأقصى

زمرہ:یروشلم کے تاریخی مقامات
زمرہ:یروشلم کی عمارات و ساخات
زمرہ:1320ء میں مکمل ہونے والی عمارات و ساخات
زمرہ:1315ء میں مکمل ہونے والی عمارات و ساخات
زمرہ:فلسطینی علاقوں میں مملوک طرز تعمیر
زمرہ:یروشلم میں اسکول
زمرہ:فلسطین کے آثار قدیمہ